Borussia Dortmund
Store norske leksikon,Sport og spill,Ballsport,Fotball,Tysk fotball
Borussia Dortmund er en tysk idrettsklubb, best kjent for fotball, som ble stiftet i 1909. De vant Mesterligaen i fotball i 1997 da Juventus ble slått 3–1 i finalen og var tapende finalister for Bayern München i 2013.
Borussia Dortmund vant den europeiske Cupvinnercupen i 1966, mens de tapte finalen i UEFA-cupen i 1993 og 2002. Fakta Liga: Bundesliga (sesongen 2021/2022) Stadion: Signal Iduna Park (Tysklands største fotballstadion) Tilskuerkapasitet: 81 365 Tidligere navn på Signal Iduna Park: Westfalenstadion  Drakt: Gul trøye og svart bukse Kjente spillere: Michael Zorc, Karl-Heinz Riedle, Andreas Möller, Jürgen Kohler, Matthias Sammer, Stefan Reuter, Robert Lewandowski, Marco Reus, Mario Götze og Pierre-Emerick Aubameyang og Erling Braut Haaland. Kjente managere: Jürgen Klopp og Ottmar Hitzfeld Norske spillere: I tillegg til Erling Braut Haaland har Steinar Pedersen, Jan Derek Sørensen og André Bergdølmo spilt for klubben. Rivalisering Dortmund argeste rival er FC Schalke 04. Begge klubbene er fra Ruhr-området. Majoriteten av begge lags supportere tilhører arbeiderklassen. Avstanden mellom byene Dortmund og Gelsenkirchen er knappe tre mil. Oppgjørene mellom Borussia Dortmund og Schalke 04 kalles «Revierderbyet» og er en av tysk fotballs mest omtalte kamper.Dortmunds rivalisering med Bayern München er også intens. Kampene kalles «Der Klassiker». Bayern München har vært Tysklands suverent beste klubb de siste 20 årene. Dortmund har i perioder brutt dette hegemoniet, blant annet på midten av 1990-tallet under ledelse av Ottmar Hitzfeld og sesongene 2010/2011 og 2011/2012 med Jürgen Klopp som Dortmunds manager. Storhetstid og seier i Mesterligaen Fra 1991 til 1997 var Ottmar Hitzfeld Dortmunds manager. Sesongene 1994/1995 og 1995/1996 ble klubben ligamester. I tillegg vant de den nasjonale supercupen to ganger under Hitzfelds ledelse.Sesongen 1996/1997 vant Borussia Dortmund Mesterligaen. I semifinalene slo de Manchester United. I finalen møtte de Juventus på Bayern Münchens gamle hjemmebane Olympia Stadion. Juventus hadde store stjerner som Zinedine Zidane og Alessandro del Piero, i tillegg til den meritterte manageren Marcelo Lippi. Dortmund vant 3–1 etter to skåringer av Karl-Heinz Riedle. Hitzfeld tok senere over Bayern München hvor han også vant Bundesliga og Mesterligaen. På begynnelsen av 2000-tallet ble Borussia Dortmund børsnotert. Dette ble gjort for å få inn kapital som skulle investeres i spillerkjøp, for å kunne ta opp kampen med Bayern München. Da Dortmund mislyktes i å kvalifisere seg til Mesterligaen to år på rad, i 2004 og 2005, hadde klubben opparbeidet seg en gjeld på 240 millioner euro og var svært nær konkurs.Forretningsmannen Hans-Joachim Watzke var en av investorene som reddet klubben fra konkurs. Han ble ansatt som Dortmunds direktør og fikk jobben med gjenreise klubben som i mange år har hatt det høyeste tilskuersnittet i Europa. Watzke insisterte på å signere Mainz' manager, Jürgen Klopp.På grunn av Dortmunds økonomiske situasjon måtte Klopp satse på talenter fra egne rekker og relativt billige spillersigneringer. Med gegenpressing og offensiv spillestil ledet han klubben til en ny storhetsperiode med to seriemesterskap (2011 og 2012), tysk cupmesterskap og finale i Mesterligaen der de tapte for Bayern München. Meritter Bundesliga (8): 1956, 1957, 1963, 1995, 1996, 2002, 2011, 2012 DFB-Pokal (5): 1965, 1989, 2012, 2017, 2021 Mesterligaen (1): 1997 UEFA cupvinnercup (1): 1966 Les mer i Store norske leksikon Bayer Leverkusen Borussia Mönchengladbach Eksterne lenker Borussia Dortmund